ພະ​ສັນ​ຕະ​ປາ​ປາ ແຟ​ຣນ​ຊິ​ສ ສະ​ເດັດ ຢ້ຽມ​ຢາມ​ ປະ​ເທດ​ໄທ
ພະ​ສັນ​ຕະ​ປາ​ປາ​ແຟ​ຣນ​ຊິ​ສ ເປັນ​ພະ​ສັນ​ຕະ​ປາ​ປາ​ອົງ​ທຳ​ອິດ ​ທີ່ພວມ​ສະ​ເດັດ​ຢ້ຽມ​ຢາມ​ປະ​ເທດ​ໄທ ເປັນ​ເວ​ລາ​ສາມ​ວັນ ນັບ​ແຕ່​ພະ​ສັນ​ຕະ​ປາ​ປາ​ຈອນ ພອ​ລ ທີສອງ ໃນ​ປີ 1984. 
ພະສັນຕະປາປາແຟຣນຊິສ ສະເດັດໄປເຖິງປະເທດໄທໃນວັນພຸດມື້ນີ້ ເພື່ອເລີ້ມການ ຢ້ຽມຢາມປະເທດ ທີ່ປະຊາຊົນສ່ວນໃຫຍ່ເປັນຊາວພຸດ ເປັນເວລາສາມວັນ ພະອົງໄດ້ຖືກຕ້ອນຮັບຢ່າງອົບອຸ່ນໂດຍພີ່ນ້ອງຂອງພະອົງ ຄຸນແມ່ອານາ ໂຣຊາ ຊິວໍຣີ ອາຍຸ 77 ປີ ພ້ອມທັງເປັນໝູ່ເພື່ອນໃນຕອນທີ່ຍັງເປັນເດັກນ້ອຍ ຈາກປະເທດອາເຈັນ ຕີນາ ເວລາພະອົງກ້າວອອກມາຈາກເຮືອບິນ ທີ່ສະໜາມບິນສາກົນ ດອນເມືອງ ຢູ່ ບາງກອກ ພະສັນຕະປາປາແຟຣນຊິສ ເປັນພະສັນຕະປາປາອົງທຳອິດທີ່ສະເດັດໄປຢ້ຽມຢາມ ປະເທດໄທ ນັບແຕ່ພະສັນຕະປາປາຈອນ ພອລ ທີສອງ ໃນປີ 1984 ການຢ້ຽມຢາມ ຂອງພະອົງມີຂຶ້ນໃນເວລາດຽວກັນກັບວັນຄົບຮອບ 350 ປີ ຂອງການໄປເຖິງຂອງ ພວກນັກເຜີຍແຜ່ສາສະໜາຄາໂທລິກຢູ່ໃນປະເທດໄທ ຊຶ່ງເວລານັ້ນຮູ້ກັນໃນຊື່ ປະເທດສະຫຍາມ ບັດນີ້ ຊາວຄາໂທລິກປະກອບເປັນສ່ວນນຶ່ງຂອງພົນລະເມືອງ 69 ລ້ານຄົນ ຢູ່ໃນປະເທດໄທ ພະສັນຕະປາປາ ຈະພົບປະກັບນາຍົກລັດຖະມົນຕີ ປຣະຍຸດ ຈັນໂອຊາ ກະສັດ ມະຫາ ວະຈິຣາລົງກອນ ແລະພະສັງຄະລາດຂອງພຸທສາສະໜາແຫ່ງປະເທດໄທ ກ່ອນທີ່ພະ ອົງຈະຈັດພິທີສູດມົນໃຫຍ່ ທີ່ສະໜາມກິລາແຫ່ງຊາດໃນບາງກອກ ຫຼັງຈາກການພິທີສູດມົນໃຫຍ່ອີກເທື່ອນຶ່ງ ທີ່ພະວິຫານໃນບາງກອກ ໃນວັນສຸກຈະມາ ເຖິງນີ້ແລ້ວ ພະສັນຕະປາປາແຟຣນຊິສ ຈະສະເດັດໄປຍັງປະເທດຍີ່ປຸ່ນ ແລະຢ້ຽມ ຢາມເມືອງຮິໂຣຊິມະ ແລະນາກາຊາກິ ທີ່ໄດ້ຖືກທຳລາຍຈາກລະເບີດ ນິວເຄລຍ ທີ່ ຖິ້ມລົງໃສ່ໂດຍເຮືອບິນລົບສະຫະລັດ ໃນປີ 1945 ໃນຕອນທ້າຍຂອງສົງຄາມໂລກ ຄັ້ງທີສອງ